ไปรษณีย์ไทย เดินหน้าบริการส่งสิ่งของทางไกลทั่วโลก ปฏิบัติตามมาตรฐานความปลอดภัยป้องกันโรคโควิด-19
นายกาหลง ทรัพย์สอาด ประธานเจ้าหน้าที่บริหาร สายงานปฏิบัติการ บริษัท  ไปรษณีย์ไทย จำกัด รักษาการในตำแหน่งกรรมการผู้จัดการใหญ่ กล่าวว่า แม้ว่าขณะนี้สถานการณ์การแพร่ระบาดของโรคโควิด-19 ระลอกใหม่ ทำให้ทุกภาคส่วนเข้มงวดด้านมาตรการสุขอนามัยมากขึ้น ไปรษณีย์ไทยในฐานะหน่วยงานด้านการขนส่งและสื่อสารยังคงเดินหน้าให้บริการระหว่างประเทศ โดยเปิดบริการไปรษณีย์ระหว่างประเทศทางอากาศและทางภาคพื้นรวม 59 ปลายทาง บริการโลจิสโพสต์ระหว่างประเทศ 31 ปลายทาง และบริการคูเรียร์โพสต์ 107 ปลายทาง เป็นการฝากส่งสินค้าไปกับพันธมิตรเอกชน ซึ่งผู้ใช้บริการสามารถตรวจสอบประเทศปลายทางและบริการที่เปิดให้บริการได้ที่เว็บไซต์www.Thailandpost.co.th อย่างไรก็ตาม ในปีนี้คาดว่าธุรกิจ e- Commerce และการขนส่งจะเติบโตขึ้น ทั้งธุรกิจการจัดส่งสิ่งของภายในประเทศและระหว่างประเทศ ไปรษณีย์ไทยยังคงตรึงมาตรฐานการให้บริการให้สม่ำเสมอและดำเนินมาตรการด้านความสะอาดปลอดภัยอย่างเคร่งครัด ด้วยการพ่นยาฆ่าเชื้อโรคไปรษณียภัณฑ์ขาเข้าระหว่างประเทศจากทุกต้นทาง ณ ศูนย์ไปรษณีย์สุวรรณภูมิที่มีการคัดแยกสิ่งของฝากส่งระหว่างประเทศ ก่อนเข้าสู่กระบวนการส่งต่อไปรษณียภัณฑ์ให้ผู้รับต่อไป